ส่วนที่ 1

ข้อมูลสรุป (Executive Summary)

บริษัท สตีล อินเตอร์เทค จำกัด (มหาชน) (“บริษัท”) จดทะเบียนจัดตั้งขึ้นเมื่อวันที่ 6 สิงหาคม
2536 ด้วยทุนจดทะเบียน 2 ล้านบาท โดยใช้ชื่อว่าบริษัท ธิติพัฒน์ เซิร์ฟพอยท์ จำกัด
และเปลี่ยนชื่อเป็นบริษัท สตีล อินเตอร์เทค จำกัด เมื่อวันที่ 8 ธันวาคม 2537
บริษัทดำเนินธุรกิจและผลิต จัดจำหน่ายและให้บริการติดตั้งแผ่นหลังคาเหล็กเคลือบขึ้นลอน (Roll
Forming Metal Sheet) ทั้งชนิดเคลือบสีและไม่เคลือบสี ภายใต้ตราสินค้า “ROLLFORM”
ซึ่งเป็นลิขสิทธิ์เฉพาะของบริษัท
แผ่นหลังคาของบริษัททำจากแผ่นเหล็กกล้าเคลือบทับด้วยสารผสมระหว่างอลูมิเนียมและสังกะสี
(Aluzinc) มีคุณสมบัติกันน้ำรั่วซึม ทนต่อการกัดกร่อน น้ำหนักเบา มีอายุการใช้งานยาวนาน
รับประกันสูงสุด 30 ปี นอกจากนั้นบริษัทยังจัดจำหน่ายวัสดุที่เกี่ยวกับหลังคาและฝาผนังอื่นๆ เช่น
แผ่นหลังคาโปร่งแสง ฉนวน ฝ้า กันสาด บานเกล็ด เป็นต้น
บริษัทสั่งซื้อวัตถุดิบหลักทั้งหมดจากผู้ผลิตและจัดจำหน่ายรายใหญ่ของประเทศไทย คือ บริษัท บลูสโคป
สตีล (ประเทศไทย) จำกัด (“บลูสโคป สตีล”) และได้รับการยอมรับให้ใช้ตราสินค้า “Steel
Supplied by BlueScope Steel” ร่วมกับตราสินค้าของบริษัท
เพื่อยืนยันถึงคุณภาพของวัตถุดิบที่สม่ำเสมอและได้รับมาตรฐานสากล

ในปี 2542 บริษัทก่อตั้งบริษัท สตีล อินเตอร์คอน จำกัด
ซึ่งดำเนินธุรกิจให้บริการติดตั้งแผ่นเหล็กเคลือบขึ้นลอนที่บริษัทผลิตและจัดจำหน่าย
อย่างไรก็ตามเพื่อวัตถุประสงค์ในการปรับแผนธุรกิจให้สอดคล้องต่อการเข้าจดทะเบียนในตลาดหลักทรัพย์เอ็มเอไอ
บริษัทจึงขายเงินลงทุนในบริษัทย่อยและหยุดทำธุรกิจร่วมกันเมื่อวันที่ 30 กันยายน 2547
และเข้าดำเนินธุรกิจการติดตั้งผลิตภัณฑ์ทั้งหมดด้วยตนเอง
เพื่อปรับโครงสร้างบริษัทให้เกิดความชัดเจนทั้งในด้านการดำเนินงาน การบริหารงาน
และโครงสร้างผู้ถือหุ้น

ลูกค้าปลายทางของบริษัทประมาณร้อยละ 95 คือโรงงานอุตสาหกรรมต่างๆ
ซึ่งบริษัทขายสินค้าผ่านผู้รับเหมา และตัวแทนจำหน่าย คู่แข่งขันของบริษัทแบ่งเป็น 2 ประเภท
คือคู่แข่งขันทางอ้อม และคู่แข่งขันทางตรง โดยคู่แข่งขันทางอ้อมได้แก่ สินค้าทดแทนต่างๆ ได้แก่
กระเบื้องมุงหลังคาชนิดใยหิน และคอนกรีต และแผ่นเหล็กเคลือบสังกะสีลูกฟูก
และคู่แข่งขันทางตรงซึ่งมีประมาณ 30 บริษัท ในจำนวนนี้ประกอบด้วยผู้ผลิตรายใหญ่จำนวน 3 ราย
คือ บริษัท บลูสโคป ไลสาจท์ (ประเทศไทย) จำกัด (“บลูสโคป ไลสาจท์”) บริษัท
ศูนย์บริการเหล็กสยาม จำกัด และบริษัท กรุงเทพผลิตเหล็ก จำกัด (มหาชน)
มูลค่าขายแผ่นเหล็กเคลือบขึ้นลอนโดยรวมประมาณ 7,000 ล้านบาท
โดยปัจจุบันบริษัทมีส่วนแบ่งการตลาดประมาณร้อยละ 5 ของมูลค่าขายแผ่นเหล็กเคลือบลอน
บริษัทสร้างความได้เปรียบในการแข่งขันจากการสร้างตลาดภายใต้ตราสินค้าของตนเอง
การสร้างเครือข่ายการจัดจำหน่าย การปรับกลยุทธ์การขายโดยเน้นการขายโครงการ
ความสามารถในการตอบสนองความต้องการของลูกค้า ความหลากหลายของผลิตภัณฑ์
และราคาที่แข่งขันได้

จากลักษณะการดำเนินธุรกิจส่งผลให้บริษัทมีปัจจัยความเสี่ยงโดยสรุปดังต่อไปนี้

(1) การพึ่งพาวัตถุดิบหลักหรือแผ่นเหล็กเคลือบสังกะสีผสมอลูมิเนียมจาก บลูสโคป สตีล
    เพียงรายเดียว อย่างไรก็ตาม บลูสโคป สตีล
    เป็นบริษัทลูกของบริษัทผู้ผลิตผลิตภัณฑ์เหล็กรายใหญ่ที่สุดในประเทศออสเตรเลีย
    มีกำลังการผลิตเพียงพอกับความต้องการแผ่นเหล็กเคลือบในตลาดปัจจุบัน
    โดยบริษัทได้รับการจัดระดับอยู่ในกลุ่มลูกค้าชั้นดีของ บลูสโคป สตีล ทำให้บริษัทเชื่อว่า
    บลูสโคป สตีล จะยังคงผลิตและจัดจำหน่ายสินค้าให้กับบริษัทอย่างต่อเนื่อง

(2) บลูสโคป สตีล มีบริษัทที่เกี่ยวข้องกันคือ บลูสโคป ไลสาจท์ ซึ่งดำเนินธุรกิจเช่นเดียวกับบริษัท
    ทำให้เกิดความเสี่ยงในการแข่งขันหาก บลูสโคป ไลสาจท์
    ได้รับเงื่อนไขทางการค้าที่ดีกว่าบริษัท อย่างไรก็ตาม บลูสโคป สตีล
    มีนโยบายในการทำรายการกับบริษัทที่เกี่ยวข้องเสมือนทำกับบุคคลภายนอก (Arm’s Length
    Basis)
    ซึ่งทำให้มั่นใจได้ว่าเงื่อนไขการซื้อขายที่บริษัทได้รับอยู่ในระดับที่ใกล้เคียงกันกับบลูสโคป
    ไลสาจท์

(3) ราคาของวัตถุดิบของบริษัทมีความผันผวนตามราคาของเหล็กแผ่นรีดเย็น (Cold-rolled
    coil) ซึ่งเป็นวัตถุดิบต้นน้ำ
    ทำให้เกิดความเสี่ยงเนื่องจากบริษัทต้องมีการสำรองวัตถุดิบให้เพียงพอกับความต้องการของลูกค้า
    ผลประกอบการของบริษัทอาจได้รับผลกระทบหากราคาตลาดของวัตถุดิบปรับตัวลดลงต่ำกว่าต้นทุนวัตถุดิบที่บริษัทสำรองไว้
    อย่างไรก็ตามบริษัทมีนโยบายปรับราคาขายตามราคาวัตถุดิบ
    ซึ่งจะช่วยลดผลกระทบจากความผันผวนของราคาวัตถุดิบ

(4) บริษัทมิได้มีทีมงานให้บริการติดตั้ง
    แต่ใช้วิธีการว่าจ้างผู้รับเหมาช่วงในการติดตั้งผลิตภัณฑ์ในโครงการต่างๆ
    หากบริษัทไม่สามารถว่าจ้างผู้รับเหมาช่วงได้ หรือไม่สามารถควบคุมคุณภาพในการติดตั้ง
    อาจทำให้บริษัทไม่สามารถควบคุมต้นทุนโครงการ
    ซึ่งอาจกระทบต่อผลการดำเนินงานของบริษัทอย่างมีนัยสำคัญ
    อย่างไรก็ตามการว่าจ้างผู้รับเหมาช่วงในการติดตั้งงานถือเป็นปกติของธุรกิจนี้
    ซึ่งทำให้สามารถควบคุมค่าใช้จ่ายได้ดีกว่าการว่าจ้างพนักงานประจำ
    บริษัทมีผู้รับเหมาช่วงที่มีศักยภาพในการติดตั้งโครงการขนาดต่างๆ
    กันและผ่านการประเมินคุณภาพแล้วทั้งสิ้น 17 ราย
    ทำให้ไม่เคยประสบปัญหาการขาดแคลนผู้รับติดตั้งงาน
    งานติดตั้งทุกงานมีเจ้าหน้าที่ฝ่ายวิศวกรรมของบริษัทเป็นผู้ตรวจสอบคุณภาพ
    มีการรายงานความคืบหน้าของงานทุก 15 วัน
    ทำให้สามารถควบคุมระยะเวลาในการดำเนินงานได้
    นอกจากนี้ผู้รับเหมาช่วงมีการรับประกันผลงาน 1 ปี
    ดังนั้นบริษัทจึงมั่นใจว่าจะสามารถควบคุมต้นทุนของทุกโครงการได้เป็นอย่างดี

(5) วัสดุมุงหลังคาและฝาผนังในปัจจุบันเช่น กระเบื้อง แผ่นเหล็กเคลือบสังกะสีลูกฟูก
    มีการใช้งานแพร่หลายมานานและมีราคาถูก เป็นทางเลือกสำคัญของผู้บริโภค
    ทำให้บริษัทมีความเสี่ยงจากการแข่งขันจากสินค้าทดแทน
    อย่างไรก็ตามผลิตภัณฑ์ของบริษัทมีเอกลักษณ์เฉพาะเป็นที่ต้องการของโรงงานอุตสาหกรรมซึ่งเป็นกลุ่มลูกค้าเป้าหมายของบริษัท
    คือมีความคงทนต่อการกัดกร่อนและรั่วซึม มีน้ำหนักเบา ติดตั้งสะดวกรวดเร็ว
    และมีอายุการใช้งานที่ยาวนาน
    ซึ่งเป็นคุณสมบัติที่วัสดุมุงหลังคาและฝาผนังประเภทอื่นไม่สามารถทดแทนได้

ในไตรมาสที่ 4 ปี 2549 ได้รับมอบเครื่องจักรผลิตแผ่นหลังคาเหล็กเคลือบขึ้นรูปแบบลอนสูง
(High-rib) (V-750BL) ซึ่งเป็นรูปลอนที่นิยมในกลุ่มโรงงานอุตสาหกรรมญี่ปุ่น บริษัทฯ
ต้องการขยายฐานการตลาดเข้าสู่กลุ่มโรงงานอุตสาหกรรมญี่ปุ่นที่มาลงทุนในประเทศไทย
ซึ่งเครื่องจักรนี้มีกำลังการผลิตแผ่นหลังคาเหล็กเคลือบขึ้นลอน 3,400 ตันต่อปี หรือประมาณ
600,000 ตารางเมตรต่อปี ทำให้กำลังการผลิตแผ่นหลังคาเหล็กเคลือบขึ้นลอนของบริษัท รวมเป็น
13,400 ตันต่อปี หรือประมาณ 3,000,000 ตารางเมตรต่อปี
อีกทั้งยังได้รับมอบเครื่องจักรผลิตแปเหล็กกล้ากำลังสูงรูปตัว C และ Z
คุณสมบัติของแปเหล็กกล้ากำลังสูงรับน้ำหนักได้มาก ติดตั้งได้รวดเร็ว
โดยการใช้ระบบน็อตสกรูแทนการเชื่อม
ซึ่งเป็นคุณสมบัติที่เหนือกว่าคุณสมบัติของแปเหล็กดำทั่วไปที่มีราคาถูกกว่า
เครื่องรีดแปเหล็กกล้ากำลังสูงรูปตัว C และ Z กำลังการผลิตประมาณ 2,000 ตันต่อปี
หรือประมาณ 500,000 เมตรต่อปี

ในปี 2550 บริษัทฯได้เริ่มผลิตแผ่นหลังคาเหล็กเคลือบขึ้นรูปแบบลอนสูง (High-rib) (V-750BL)
แต่ยอดผลิตยังไม่มากนัก เนื่องจากภาวะการเมือง และการลงทุนของภาคเอกชนยังชะลอตัวอยู่
ส่วนโครงการขยายพื้นที่โรงงานได้เสร็จสิ้นในไตรมาส 2 ของปี 2550
ซึ่งส่งผลให้โรงงานมีพื้นที่ในการจัดเก็บสินค้าสำเร็จรูปเพิ่มขึ้น
และสามารถรองรับการขยายตัวของยอดขายของบริษัทในอนาคตได้เป็นอย่างดี

ในปี 2551 บริษัทได้เปิดอาคารสำนักงานใหม่ ในบริเวณใกล้เคียงกับโรงงาน
เพื่อเป็นการรองรับการขยายงานในอนาคต ทำให้สามารถรองรับบริการลูกค้าต่างๆ ได้มากขึ้น
แต่เนื่องจากภาวะการเมือง เศรษฐกิจโลก อีกทั้งราคาวัตถุดิบที่ผันผวนมากในช่วงปีผ่านมา
ทำให้บริษัทต้องประคับประคองในการรักษาส่วนแบ่งการตลาด และบริหารงานอย่างใกล้ชิดขึ้น

ผลการดำเนินงานตั้งแต่ปี 2549 – ปี 2551
รายได้ของบริษัทมีการเติบโตอย่างต่อเนื่องเนื่องจากการเพิ่มขึ้นของการลงทุนภาครัฐและเอกชนจากภาวะเศรษฐกิจที่มีการขยายตัว
บริษัทมีรายได้หลักในปี 2549 ปี 2550 และปี 2551 เท่ากับ 360.90 ล้านบาท 295.08 ล้านบาท
และ 360.12 ล้านบาท ตามลำดับ คิดเป็นอัตราการเติบโต ร้อยละ -18.24 และ 22.04
ตามลำดับ

โครงสร้างรายได้ของบริษัทแบ่งเป็น (1) รายได้จากการขายในปี 2549 ปี 2550 และปี 2551
เท่ากับ 212.44 ล้านบาท 214.11 ล้านบาท และ 223.17 ล้านบาท ตามลำดับ (2)
รายได้จากการขายพร้อมติดตั้ง ในปี 2549 ปี2550 และปี 2551 เท่ากับ 148.46 ล้านบาท
80.98 ล้านบาท และ 136.95 ล้านบาท (3) รายได้อื่นๆ
คือรายได้จากการขายเศษเหล็กที่เหลือจากการติดตั้ง ค่าขนส่ง และอื่นๆ
กำไรสุทธิของบริษัทเพิ่มขึ้นจาก 8.02 ล้านบาทในปี 2550 เป็น 20.17 ล้านบาทในปี 2551

ฐานะการเงินของบริษัท บริษัทมีสินทรัพย์รวม ณ สิ้นปี 2549 ปี 2550 และปี 2551 จำนวน
185.55 ล้านบาท 186.55 ล้านบาท และ 203.45 ล้านบาท ตามลำดับ ซึ่งปี 2550
สินทรัพย์ถาวรเพิ่มขึ้น ในส่วนของเครื่องจักรและการขยายพื้นที่โรงงานเป็นสำคัญ
โดยบริษัทมีสินทรัพย์หมุนเวียนคิดเป็นสัดส่วนร้อยละ 61.86 ร้อยละ 51.26 และร้อยละ 55.36
ในปี 2549 ปี 2550 และปี 2551 ตามลำดับ

หนี้สินรวมของบริษัท ณ สิ้นปี 2549 ปี 2550 และปี 2551 มีจำนวน 84.77 ล้านบาท 90.26
ล้านบาท และ 101.99 ล้านบาท ตามลำดับ โดยบริษัทมีหนี้สินหมุนเวียนเท่ากับ 82.00 ล้านบาท
75.29 ล้านบาท และ 84.48 ล้านบาท ตามลำดับ

ส่วนของผู้ถือหุ้นของบริษัท ณ สิ้นปี 2549 และ ปี2550 เท่ากับ 100.77 ล้านบาท และ 96.29
ล้านบาท ตามลำดับ ปี2548 มีการเพิ่มทุนชำระแล้วจาก 35.0 ล้านบาท เป็น 50.0 ล้านบาท
และมีส่วนเกินมูลค่าหุ้น 25.87 ล้านบาท โดยการเสนอขายหุ้นสามัญเพิ่มทุนให้กับบุคคลทั่วไป
และผู้มีอุปการะคุณของบริษัท อีกทั้งมีการจ่ายเงินปันผลจำนวน 17.50 ล้านบาท
บริษัทมีการจ่ายเงินปันผลในปี 2549 และปี 2550 เท่ากับ 0.42 บาท และ 0.25 บาทต่อหุ้น
ตามลำดับ (คิดจากมูลค่าหุ้นที่ตราไว้ หุ้นละ 1.00 บาท) และปี 2551
ส่วนของผู้ถือหุ้นของบริษัทมีจำนวน 101.46 ล้านบาท ซึ่งบริษัทได้จ่ายเงินปันผลจากผลประกอบการปี
2550 เพิ่มเติมอีก 0.15 บาทต่อหุ้นในเดือนพฤษภาคม 2551 ส่วนในปี 2551
บริษัทได้ประกาศจ่ายปันผลระหว่างกาลจากผลประกอบการของปี 2551 ในอัตรา 0.15 บาทต่อหุ้น
เมื่อเดือนกันยายน 2551

บริษัทได้ให้ความสำคัญต่อการดำเนินธุรกิจอย่างรับผิดชอบต่อสังคม (Corporate Social
Responsibility หรือ CSR) เสมอมาสำหรับในปี 2551 ที่ผ่านมานี้
บริษัทได้ดำเนินกิจกรรมเลี้ยงอาหารกลางวัน
และบริจาคสิ่งของให้แก่สถานสงเคราะห์บ้านเด็กพิการทางสมองและปัญญา (หญิง) ที่อ.ปากเกร็ด
จ.นนนทบุรี และจัดกิจกรรมปลูกป่าชายเลน ณ ศูนย์ศึกษาธรรมชาติกองทัพบก เฉลิมประเกียรติ ๗๒
พรรษามหาราชินี บริเวณสถานพักตากอากาศบางปู จ.สมุทรปราการ
เพื่อลดภาวะโลกร้อนเมื่อเดือนกันยายน 2551 ที่ผ่านมา นอกจากนี้ยังเก็บรวบรวมกระดาษ A4
ที่ใช้แล้วทั้ง 2 หน้า เพื่อบริจาคให้กับมูลนิธิช่วยคนตาบอดแห่งประเทศไทยในพระบรมราชินูปถัมภ์
สำหรับใช้ทำอักษรเบลล์